OʻZBEKISTON RESPUBLIKASI OLIY TAʼLIM MUASSASALARI TALABALARIGA AKADEMIK TAʼTIL BERISh TOʻGʻRISIDAGI NIZOMNI TASDIQLASh HAQIDA
(resolution, 2021-07-15)

Oʻzbekiston Respublikasi Vazirlar Mahkamasining 2010-yil 18-iyundagi 118-son qarori (Oʻzbekiston Respublikasi qonun hujjatlari toʻplami, 2010-y., 24-25-son, 195-modda) bilan tasdiqlangan Oliy taʼlim muassasalari talabalari oʻqishini koʻchirish, qayta tiklash va oʻqishdan chetlashtirish tartibi toʻgʻrisidagi nizomning 30-bandiga muvofiq Oʻzbekiston Respublikasi Oliy va oʻrta maxsus taʼlim vazirligi va Sogʻliqni saqlash vazirligi qaror qiladi: 1. Oʻzbekiston Respublikasi oliy taʼlim muassasalari talabalariga akademik taʼtil berish toʻgʻrisidagi nizom ilovaga muvofiq tasdiqlansin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Mazkur Nizom Oʻzbekiston Respublikasi Vazirlar Mahkamasining 2010-yil 18-iyundagi 118-son qarori (Oʻzbekiston Respublikasi qonun hujjatlari toʻplami, 2010-y., 24-25-son, 195-modda) bilan tasdiqlangan Oliy taʼlim muassasalari talabalari oʻqishini koʻchirish, qayta tiklash va oʻqishdan chetlashtirish tartibi toʻgʻrisidagi nizomning 30-bandiga muvofiq Oʻzbekiston Respublikasi oliy taʼlim muassasalari talabalariga akademik taʼtil berish tartibini belgilaydi. 1. Oʻzbekiston Respublikasi oliy taʼlim muassasalari (keyingi oʻrinlarda taʼlim muassasasi deb yuritiladi) talabalariga akademik taʼtil, mazkur Nizomning 4-bandida nazarda tutilgan talablarni inobatga olib, quyidagi hollarda berilishi mumkin: harbiy xizmatni oʻtash uchun; salomatligini tiklash uchun; homiladorlik va tugʻish uchun; bolalarni parvarish qilish uchun. 2. Akademik taʼtil oʻquv yilining har qanday qismida, quyidagi muddatlarga beriladi: harbiy xizmatni oʻtash uchun — qonun hujjatlarida belgilangan harbiy xizmatni oʻtash muddatiga; salomatligini tiklash uchun — 12 oy muddatga; homiladorlik va tugʻish, shuningdek bolalarni parvarish qilish uchun — qonun hujjatlarida belgilangan homiladorlik va tugʻish, shuningdek bolalarni parvarish qilish taʼtillari muddatiga. 3. Talabalarga oʻqish davomida ikki marta, istisno tariqasida, tibbiyot taʼlim muassasalari talabalariga uch martagacha akademik taʼtil berilishi mumkin. 4. Birinchi kurs talabalariga akademik taʼtil, istisno tariqasida, faqat ularning kasalligi tufayli berilishi mumkin. 5. Talabaga akademik taʼtil berilishi uni taʼlim muassasasidan chetlashtirish deb hisoblanmaydi. 6. Talabalarga akademik taʼtil davrida stipendiyalar toʻlanmaydi. 7. Akademik taʼtil olish uchun talaba taʼlim muassasasi rektori nomiga ariza bilan murojaat qiladi. Salomatligini tiklash, homiladorlik va tugʻish, shuningdek bolalarni parvarish qilish uchun akademik taʼtil olishni soʻrab murojaat qilgan talabaning arizasiga talaba doimiy tibbiy nazoratda turgan tibbiyot muassasasi komissiyasining xulosasi, harbiy xizmatni oʻtash uchun akademik taʼtil olishni soʻrab murojaat qilgan talabaning arizasiga tegishli tuman (shahar) mudofaa ishlari organlarining talabani harbiy xizmatga chaqirish haqidagi chaqiruv qogʻozi ilova qilinishi lozim. 8. Talaba surunkali kasalligi sababli bir oydan ortiq vaqt davomida darslarda qatnasha olmasa, uning arizasiga asosan akademik taʼtil berilishi mumkin. Bunda, akademik taʼtil muddati oʻtishining boshlanishi talaba darslarda qatnasha olmayotgan kundan boshlab hisoblanadi. 9. Talabaga salomatligini tiklash uchun akademik taʼtilning berilishi mazkur Nizomning ilovasida keltirilgan Taʼlim muassasalari talabalariga tibbiy koʻrsatmalar boʻyicha akademik taʼtil berishga oid kasalliklar roʻyxatiga muvofiq amalga oshiriladi. 10. Talabaning akademik taʼtil olish haqidagi murojaati bir haftalik muddatda koʻrib chiqilishi lozim. Talabaga akademik taʼtil berish taʼlim muassasasi rektorining buyrugʻi bilan rasmiylashtiriladi. Ushbu buyruqda akademik taʼtilning boshlanish va tugash sanasi koʻrsatilishi shart. 11. Salomatligini tiklash uchun akademik taʼtilda boʻlgan talabalarda homiladorlik va tugʻish hollari yuzaga kelgan taqdirda, akademik taʼtilning muddati mazkur Nizomda homiladorlik va tugʻish uchun belgilangan akademik taʼtilning muddatiga uzaytiriladi. 12. Talaba akademik taʼtilga chiqqan kundan boshlab bir oy oʻtmagan boʻlsa, akademik taʼtilni bekor qilish va oʻqishga qaytishni soʻrab taʼlim muassasasiga ariza bilan murojaat etishga haqli. 13. Talaba akademik taʼtilning muddati tamom boʻlgandan soʻng oʻqishga qaytish boʻyicha taʼlim muassasasining rektori nomiga ariza bilan murojaat qilishi kerak. Agar, akademik taʼtil davrida talaba oʻqigan taʼlim yoʻnalishi (mutaxassisligi) tugatilgan boʻlsa, talabani shu taʼlim muassasasida yoki boshqa taʼlim muassasasiga oʻqishini mos va turdosh yoʻnalishi (mutaxassisligi) boʻyicha koʻchirish masalasi ham ariza bilan birga koʻrib chiqilishi va hal etilishi lozim. 14. Homiladorlik va tugʻish, shuningdek bolalarni parvarish qilish uchun akademik taʼtilda boʻlgan talabalar akademik taʼtil boshlangan sanadan boshlab 12 oy muddat oʻtgandan soʻng oʻqishga qaytishi mumkin. 15. Akademik taʼtildan qaytish boʻyicha talabaning murojaati bir haftalik muddatda koʻrib chiqilishi va uning taʼlim muassasasiga oʻqishga qaytishi toʻgʻrisida taʼlim muassasasi rektorining buyrugʻi chiqarilishi lozim. Ushbu buyruqda talaba akademik taʼtildan qaytgandan soʻng oʻqiydigan oʻquv kursi va guruhi koʻrsatilishi shart. 16. Akademik taʼtil muddati tugagandan soʻng oʻqishga qaytmagan va natijada bir semestr davomida darslarni uzrli sabablarsiz 74 soatdan ortiq qoldirgan talaba taʼlim muassasasidan chetlashtiriladi. 17. Mazkur Nizom talablarining buzilishida aybdor shaxslar qonun hujjatlarida belgilangan tartibda javobgarlikka tortiladilar. 1. Sil kasalligining faol va asoratlangan shakllari. 2. Surunkali kechuvchi oʻpkaning nospetsifik kasalliklari bilan bogʻliq yurak-oʻpka faoliyatlari yetishmovchiligi (III daraja). 3. II va III darajali surunkali qon aylanishi buzilishi (Nyu-York klassifikatori boʻyicha III va IV daraja) bilan kechuvchi yurak klapanlari va mushaklarining organik oʻzgarishlari. 4. II va III darajali qon bosimining oshishi, tez rivojlanuvchi qon bosim oshishi (xavfli gipertoniya). 5. Hayot uchun xavfli yurak ritmi va oʻtkazuvchanlikning buzilishi bilan kechuvchi holatlar (MAS sindromi, AV qamal II-III darajasi, sinus tuguni zaifligi sindromi, yurak qisqarish soni kunduzi bir minutda 50 va undan past boʻlsa, nomuqim gemodinamika bilan kechuvchi paroksizmal taxikardiyalar (SAB 90 mm simob ustunidan past holat). 6. Barcha bosqichdagi xavfli oʻsma kasalliklari (2 yil oldin radikal davolanganlar bundan mustasno). 7. Turgʻun buyrak yetishmovchiligi bilan kechuvchi buyrak va boshqa aʼzolar kasalliklari. 8. Statsionar sharoitida davolanish talab etiladigan oshqozon-ichak tizimi yara va yalligʻlanish kasalliklarining oʻtkir davri. 9. Ogʻir va qoʻshma travmatik shikastlanishlar. 10. Statsionar sharoitida bir oy muddatdan ortiq davolanish va reabilitatsiya qilish zarur boʻlgan turli etiologiyalik jigar kasalliklari va surunkali pankreatit (surunkali gepatitlar, jigar tsirrozi). 11. Endokrin kasalliklarining ogʻir shakli (akromegaliya, diffuz toksik buqoq, buyrak osti bezining yetishmovchiligi, gipoterioz, qandli diabet kasalligining birinchi turi, Itsenko-Kushing kasalligi). 12. Qon tizimi kasalliklari: a) oʻtkir va surunkali leykozlar; b) Idiopatik trombotsitopenik purpura; v) aplastik anemiya. 13. Asab sistemasi surunkali organik kasalliklarining asoratlari natijasida aql zakovatning chuqur va turgʻun buzilishi hamda psixopatik buzilishlar. 14. Shizofreniya barcha turlarining xuruj davri. 15. Tez-tez takrorlanuvchi tutqanoqli, tutqanoqsiz va psixomator xurujlari bilan, shuningdek hushning xiralashuvi va ogʻir disforiya bilan kechuvchi epilepsiya, shu jumladan: a) kam takrorlanuvchi xurujlar bilan shaxsning chuqur oʻzgarishi va aql-zakovat buzilishi bilan kechuvchi epilepsiya; b) epileptik psixozlar. 16. Tez-tez xurujlanuvchi siklotimiya, maniakal depressiv psixoz va tez-tez takrorlanuvchi maniakal depressiv holatlar. 17. Psixopatiyaning tez-tez dekompensatsiyalanishi bilan kechuvchi turlari. 18. Ogʻir, surunkali kechuvchi teri kasalliklari: a) asoratlangan psoriaz; b) pursildoq yara; v) Layell sindromi; g) Stivens-Jonson sindromi. 19. Zaxmning yuqumli bosqichi. 20. Traxomaning I, II, III darajalari. 21. Giyohvandlik, toksikomaniyaning barcha turlari (tamakiga tobelik bundan mustasno). 22. Orttirilgan immunitet tanqisligi sindromi (OITS/OIV).